Saksan Münchenissä ostoskeskuksessa on tapahtunut ammuskelu.

Yhteenveto klo 9.00

Münchenissä sijaitsevassa ostoskeskus Olympiassa ammuskeltiin.

Kuolleita on yhteensä kymmenen, epäilty ampuja mukaan lukien. Haavoittuneita on 16, joista ainakin kolme on kriittisessä tilassa.

Ampumisesta epäillään 18-vuotiasta Saksan ja Iranin kansalaista. Hän surmasi itsensä.

Ampumisen motiivi ei ole selvillä.

Saksan Münchenissä sijaitsevassa ostoskeskus-Olympiassa ammuttiin laukauksia perjantai-iltana. Vuonna 1972 avatussa kauppakeskuksessa on kahdessa kerroksessa tavarataloja, reilusti yli sata kauppaa, kahviloita ja ravintoloita. Lyhenteellä OEZ tunnettu Olympia-kauppakeskus on yksi Münchenin suosituimmista ostoskohteista.

09:00: Liveseuranta on päättynyt. Tätä juttua ei enää päivitetä.

06:11: Poliisi pitää aiheesta uuden tiedotustilaisuuden puoliltapäivin paikallista aikaa.

04:11: Poliisi korjasi aiempaa tietoa haavoittuneista. Haavoittuneita on 16, ei 21.

03:51: Poliisipäällikkö Andra päätti tiedotustilaisuudella sanoen, että uhrien perheet ovat hänen ajatuksissaan ja rukouksissaan. Hänen mukaansa vaaraa ei enää ole.

03:51: Poliisipäällikkö Andran mukaan haavoittuneiden joukossa on sekä teini-ikäisiä että lapsia. Hän sanoo, että myös kuolleidein joukossa on teini-ikäisiä.

03:51: Poliisin mukaan haavoittuneista ainakin kolme on kriittisessä tilassa.

03:49: Ampujalla oli sekä Saksan että Iranin kansalaisuudet, poliisi kertoo.

03:37: Süddeutsche Zeitung -lehden mukaan julkinen liikenne on Münchenissä palautumassa normaaliksi.

03:28: Poliisin mukaan kuolleita on kymmenen ampuja mukaan lukien. 21 ihmistä haavoittui hyökkäyksessä.

03:26: Poliisin tiedotustilaisuudessa kerrotaan, että ampujaksi epäilty on 18-vuotias iranilaistaustainen saksalaismies. Ampuja oli asunut Münchenissä jo kauan, poliisipäällikkö Hubertus Andra kertoi.

02:36: Mücnhenin poliisin mukaan vaara on todennäköisesti ohi. Poliisi pitää erittäin todennäköisenä sitä, että kuolleena löydetty epäilty toimi yksin.

02:36: Münchenin poliisi kertoo Twitterissä, että he löysivät itsensä tappaneen miehen. Poliisi olettaa miehen olleen ainoa ampuja.

02:20: Münchenin poliisin mukaan kuolonuhrien määrä on noussut kymmeneen ihmiseen. Kuolleiden joukossa on yksi ampujaksi epäilty henkilö.

01:29: Münchenin poliisi kertoo Twitterissä, että heidän tietojensa mukaan ammuskelussa on loukkaantunut ainakin 10 ihmistä.

01:12: Saksan ulkoministeri Frank-Walter Steinmeier sanoo tiedotteessaan, että hyökkäyksen motiivia ei tiedetä. Viranomaisilla on hänen mukaansa tällä hetkellä ristiriitaisia tietoja.

00:57: Yhdysvaltain republikaanipuolueen presidenttiehdokas Donald Trump on tuominnut iskun. Trump sanoo tiedotteessaan, että terrorismin nousu uhkaa kaikkia ihmisiä ja Yhdysvaltojen on tehtävä kaikkensa pitääkseen terrorismin poissa omalta maaperältään.

00:41: Saksan liittokansleri Angela Merkel kutsuu koolle turvallisuusneuvoston Münchenin hyökkäyksen vuoksi.

00:10: Münchenin poliisi kertoo Twitterissä, että yksi kuolleista vaikuttaa tehneen itsemurhan. Poliisi tutkii nyt, onko kyseessä mahdollisesti ampuja.

00:03: Münchenin poliisi vahvistaa olevan mahdollista, että yksi kuolleista oli osallisena ampumiseen. Poliisi kertoo asiasta Twitterissä.

23:24: Münchenin poliisi kertoo Twitterissä kuolonuhrien määrän kasvaneen yhdellä. Poliisi tutkii parhaillaan, onko hän yksi epäillyistä.

23:24: Münchenin poliisi kertoo Twitterissä kuolonuhrien määrän nousseen kahdeksaan.

23:24: Saksan presidentti Joachim Gauck sanoo olevansa iskuista kauhuissaan.

23:22: Poliisi varoittaa ihmisiä välttämään kaikkia paikkoja, joissa on paljon ihmisiä.

23.20: Saksan yleisradioyhtiö RTL kertoo, että lapsia on viety Bogenhausenerin sairaalaan. Osalla heistä kerrotaan olevan hengenvaarallisia vammoja.

22:44 Saksalaislehti Focus kertoo yhden tekijän ampuneen itsensä. Poliisi ei ole vahvistanut tietoa, eikä Focus ole kertonut lähdettään.

22:41 AP: Poliisi varoittaa vähintään kolmen vaarallisen, aseistautuneen epäillyn olevan karkuteillä.

Sosiaalisessa mediassa on levinnyt video, jossa mies ampuu noin 20 laukausta ostoskeskuksen lähellä sijaitsevan McDonald'sin ulkopuolella. KUVAKAAPPAUS

Mediatietojen mukaan ammuskelu alkoi ostoskeskuksessa sijaitsevasta hampurilaisravintola McDonald’sin tiloista noin kello 19 Suomen aikaa eli noin kello 18 paikallista aikaa. Poliisi nähtiin paikalla myöhemmin. EPA

22:41 Poliisi pyytää välttämään spekulointia.

22:39 CNN: Poliisi kertoo, että ammuskelussa käytettiin kiväärejä.

22:20 Yhdysvaltain presidentti Barack Obama osoittaa tukensa Saksalle Münchenin ammuskelun jälkeen.

21:54 TZ: Kuusi vakavasti loukkaantunutta on kuljetettu sairaalaan. Kuolonuhrien määrästä ei ole vielä lopullista tietoa. Viimeisimmän tiedon mukaan kuusi on kuollut.

21:45 TZ: Yökerhot eivät avaa tänään oviaan Münchenissä.

21:43 Reuters: silminnäkijöiden mukaan kolmella asemiehellä oli aseinaan kiväärit.

21:40 Müncheniläiset tarjoavat majapaikkoja kaupunkiin ammuskelujen takia jumiin jääneille. He käyttävät sosiaalisessa mediassa hashtagia #OffeneTür ja #Opendoor (suom. avoin ovi).

21:39 Uutistoimisto Reuters kertoo Saksan tiedusteluviranomaisen vahvistaneen, että asemiehiä on vähintään kaksi.

21:36 TZ: Poliisi tarkastaa moottoritielle pyrkiviä autoja.

21:32 Reuters: Münchenin päärautatieasema on evakuoitu, kertoo rautatieyhtiö.

21:23 Münchenin poliisi pyytää, että ihmiset eivät kuvaisi viranomaisten toimia ja lataisi niitä internetiin.

21:22 Reuters: Münchenin poliisi epäilee ammuskelun olevan terrori-isku.

21:21 Kaikki julkinen liikenne on katkaistu.

21:16 Münchenin poliisi kertoo Twitter-tilillään, että kaupungin keskustassa ammutaan. Tilanne on epäselvä. Ihmisiä kehotetaan välttämään julkisia alueita.

21:09 Poliisilähde kertoo Reutersille kuuden kuolleen.

21:05 Münchenin poliisi kertoo Facebookissa, että silminnäkijöiden mukaan asemiehiä oli todennäköisesti kolme.

20:59 Bild uutisoi Münchenin Strachusin metroasemalla tapahtuneen toisen ammuskelun.

20:55 Poliisi ei edelleenkään ole löytänyt ampujaa. Virkavalta kehottaa kaikkia pysymään sisätiloissa.

20:51 Baijerin yleisradioyhtiö: Kaupat Münchenin keskustassa on suljettu ampumisen takia.

20:40 Saksalaistiedotusvälineiden mukaan kaupunki on paniikissa. Tiet ovat tyhjentyneet ja jalankulkijat ovat paenneet turvaan kauppoihin. Yhä useammat silminnäkijät kertovat ampujan paenneen metroasemalle.

20:33 Sosiaalisessa mediassa leviää video, jossa mies ampuu käsiaseella kohti jalankulkijoita kauppakeskusta vastapäätä sijaitsevan McDonaldŽs-ravintolan edessä. Videon oikeellisuutta ei ole toistaiseksi vahvistettu.

20:29 Uutistoimisto AFP:n mukaan ampuja juoksi kauppakeskuksen läpi, tulitti ihmisiä satunnaisesti ja pakeni sitten rakennuksesta lähellä sijaitsevan metroaseman suuntaan.

20:22 Saksalaislehden mukaan ammuskelun takana on yksi tekijä. Tietoa ei ole vahvistettu. Ketään ole vielä otettu kiinni tapauksen johdosta.

20:21 Kaikki julkinen liikenne on pysäytetty ja poliisi kehottaa Twitterissä ihmisiä pysymään kodeissaan ja poistumaan kaduilta.

20:19 Saksan poliisin erikoisjoukot ovat saapuneet tapahtumapaikalle, kertoo uutistoimisto Reuters.

20:15 Yksi kauppakeskuksen työntekijä kertoo Reutersille puhelimessa nähneensä yhden pahoin loukkaantuneen ammuskelun uhrin. Hän kertoo työntekijöiden piilottelevan kauppakeskuksen sisällä.

20:10 Alue on eristetty ja kauppakeskuksen työntekijät ovat jääneet loukkoon liikkeisiin.

20:08 Paikalla olevat ovat päivittäneet sosiaaliseen mediaan kuvia tapahtumista. Videoissa näkyy pakenevia ihmisiä.

19:50 Käynnissä on poliisin suuroperaatio ja kauppakeskuksen yllä on raportoitu lentävän helikoptereita.

AP

AP

AP

AP

GOOGLE MAPS

Lähteet: Süddeutsche Zeitung, Abendzeitung München